**Predkladacia správa**

Nevyprovokovaná a neoprávnená vojenská agresia Ruskej federácie na Ukrajinu zvýšila potrebu posilnenia prítomnosti NATO na východnom krídle Aliancie, vrátane Slovenskej republiky. V reakcii na radikálnu zmenu bezpečnostného prostredia v Európe sa členské štáty NATO zhodli na zriadení štyroch nových mnohonárodných bojových skupín posilnenej predsunutej prítomnosti pozdĺž východného krídla, ktoré doplnili existujúce štyri bojové skupiny v Pobaltí a Poľsku. Ich účelom je demonštrácia súdržnosti a deklarovanie pripravenosti brániť sa spoločne proti akejkoľvek hrozbe.

V tejto súvislosti Národná rada Slovenskej republiky uznesením č. 1294 z 15. marca 2022 a uznesením č. 1408 zo 4. mája 2022 vyslovila súhlas s prítomnosťou zahraničných ozbrojených síl členských krajín NATO na území Slovenskej republiky. Tieto zahraničné ozbrojené sily pôsobia na území Slovenskej republiky v rámci mnohonárodnej bojovej skupiny NATO (*NATO Multinational Battlegroup in Slovakia* – ďalej len „MN BG SVK“).

S cieľom zabezpečiť účasť Ozbrojených síl Slovenskej republiky a Vojenskej polície v rámci MN BG SVK a podieľať sa na jej aktivitách sa týmto materiálom navrhuje určiť príslušníkov Ozbrojených síl Slovenskej republiky a Vojenskej polície na plnenie úloh na území Slovenskej republiky v rámci MN BG SVK.  Na základe takéhoto určenia je možné zveriť velenie nad určenými príslušníkmi OS SR príslušnému veliteľovi NATO.

Návrh sa podáva v súlade s ustanovením § 6 (2) písm. g) zákona č. 321/2002 Z. z. o ozbrojených silách Slovenskej republiky v znení neskorších predpisov (ďalej len „zákon č. 321/2002 Z. z.“), podľa ktorého  rozhodnutie o určení ozbrojených síl na plnenie ďalších úloh na území Slovenskej republiky v rámci organizácie vzájomnej kolektívnej bezpečnosti, ktorej je Slovenská republika členom, patrí do pôsobnosti Národnej rady Slovenskej republiky.

Súčasne je predložený návrh v súlade s § 7 (11) zákona č. 321/2002 Z. z., podľa ktorého príslušný veliteľ organizácie vzájomnej kolektívnej bezpečnosti, ktorej je Slovenská republika členom, velí ozbrojeným silám, ktoré sú určené na plnenie ďalších úloh na území Slovenskej republiky v rámci organizácie vzájomnej kolektívnej bezpečnosti, ktorej je Slovenská republika členom, podľa pravidiel tejto organizácie.

Predložený návrh nemá vplyv na rozpočet verejnej správy ani vplyv na podnikateľské prostredie. Materiál súčasne nemá sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu. Vzhľadom na uvedené, materiál nebol predmetom predbežného pripomienkového konania.

Vláda Slovenskej republiky vyslovila súhlas s materiálom uznesením č. 504/2022 z 24. augusta 2022.